ระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนและค่าใช้จ่ายในการสอบ พ.ศ. 2558

ระเบียบคณะกรรมการข้าราชการฝ่ายศาลปกครอง

ระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนและค่าใช้จ่ายในการสอบ
พ.ศ. ๒๕๕๘

โดยที่เป็นการสมควรออกระเบียบเพื่อกำหนดหลักเกณฑ์เกี่ยวกับการเบิกจ่ายเงินค่าตอบแทนและค่าใช้จ่ายในการดำเนินการสอบ
ให้มีความเหมาะสมและสอดคล้องกับภารกิจของสำนักงานศาลปกครอง

อาศัยอำนาจตามความในมาตรา ๘๔
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการข้าราชการฝ่ายศาลปกครอง ว่าด้วยเงินค่าตอบแทนและค่าใช้จ่ายในการสอบ
พ.ศ. ๒๕๕๘

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในระเบียบนี้
สำนักงาน หมายความว่า
สำนักงานศาลปกครอง
เลขาธิการ หมายความว่า
เลขาธิการสำนักงานศาลปกครอง
ข้าราชการ หมายความว่า ข้าราชการฝ่ายศาลปกครอง
การสอบ หมายความว่า
การสอบแข่งขัน สอบคัดเลือก หรือคัดเลือก
เพื่อแต่งตั้งเป็นข้าราชการหรือพนักงานราชการศาลปกครอง
และให้หมายความรวมถึงการสอบคัดเลือก คัดเลือกข้าราชการหรือลูกจ้างประจำ
เพื่อแต่งตั้งให้ดำรงตำแหน่งอื่น และการสอบรับทุน
การสอบรับทุน หมายความว่า
การสอบแข่งขัน สอบคัดเลือก
หรือคัดเลือกข้าราชการหรือบุคคลภายนอกเพื่อรับทุนไปศึกษา ฝึกอบรม
หรือปฏิบัติการวิจัย ในต่างประเทศ
กรรมการ หมายความว่า
กรรมการในคณะกรรมการที่เลขาธิการแต่งตั้ง
เจ้าหน้าที่ดำเนินการสอบ หมายความว่า
ผู้ซึ่งเลขาธิการแต่งตั้งให้ปฏิบัติหน้าที่ต่าง ๆ ที่เกี่ยวกับการสอบตามระเบียบนี้
ผู้ปฏิบัติงานสอบ หมายความว่า
ผู้ซึ่งหน่วยงานที่ให้บริการสถานที่สอบจัดให้มีหน้าที่ปฏิบัติงานเกี่ยวกับสถานที่ที่ใช้ในการสอบตามระเบียบนี้
ผู้ซึ่งมีหน้าที่เกี่ยวกับการสอบ หมายความว่า ผู้ที่มีกฎหมาย ระเบียบ หรือมาตรฐานกำหนดตำแหน่ง กำหนดให้มีหน้าที่ปฏิบัติงานเกี่ยวกับการสอบ
และให้หมายความรวมถึงผู้ที่ได้รับมอบหมายให้ปฏิบัติหน้าที่เกี่ยวกับการสอบเป็นการประจำ

ข้อ ๔  ให้เลขาธิการรักษาการตามระเบียบนี้
และให้มีอำนาจออกประกาศ คำสั่ง หลักเกณฑ์และวิธีการ
เพื่อประโยชน์ในการปฏิบัติตามระเบียบนี้
ในกรณีที่มีปัญหาเกี่ยวกับการปฏิบัติการตามระเบียบนี้
ให้คณะกรรมการข้าราชการฝ่ายศาลปกครองเป็นผู้วินิจฉัย คำวินิจฉัยนั้นให้เป็นที่สุด

หมวด ๑
ค่าตอบแทนการสอบ

ข้อ ๕  ให้เลขาธิการพิจารณาอนุมัติให้เบิกจ่ายเงินค่าตอบแทนการปฏิบัติหน้าที่ในการสอบให้แก่กรรมการ
เจ้าหน้าที่ดำเนินการสอบ และผู้ปฏิบัติงานสอบ
ตามหลักเกณฑ์และอัตราตามบัญชีท้ายระเบียบนี้
ในกรณีที่มีการปฏิบัติหน้าที่หลายช่วงเวลาภายในวันเดียวกัน
ให้นับเวลาปฏิบัติหน้าที่ทุกช่วงเวลารวมกัน เพื่อประโยชน์ในการเบิกจ่ายเงินค่าตอบแทนสำหรับวันนั้น

ข้อ ๖  ในการสอบตามระเบียบนี้
ให้กรรมการได้รับเงินค่าตอบแทนการปฏิบัติหน้าที่ตามระเบียบนี้แต่เพียงอย่างเดียว
กรรมการผู้ซึ่งมีหน้าที่เกี่ยวกับการสอบ
ไม่มีสิทธิได้รับเงินค่าตอบแทนการปฏิบัติหน้าที่ตามระเบียบนี้

ข้อ ๗  เจ้าหน้าที่ดำเนินการสอบผู้ซึ่งมีหน้าที่เกี่ยวกับการสอบ
ไม่มีสิทธิได้รับเงินค่าตอบแทนการปฏิบัติหน้าที่ในเวลาราชการในวันทำการปกติตามระเบียบนี้
แต่ถ้าเป็นการปฏิบัติหน้าที่นอกเวลาราชการให้ได้รับเงินค่าตอบแทนการปฏิบัติหน้าที่ตามระเบียบนี้ด้วย
เจ้าหน้าที่ดำเนินการสอบที่ได้รับเงินค่าตอบแทนตามระเบียบนี้ในช่วงเวลาใดแล้ว
ให้งดเบิกเงินค่าตอบแทนการปฏิบัติงานนอกเวลาราชการตามระเบียบคณะกรรมการข้าราชการฝ่ายศาลปกครองว่าด้วยเงินค่าตอบแทนการปฏิบัติราชการนอกเวลาราชการ

ข้อ ๘  กรรมการที่มิได้เป็นข้าราชการ
เจ้าหน้าที่ของรัฐ พนักงานหรือลูกจ้างของราชการส่วนกลาง
ราชการส่วนภูมิภาค ราชการส่วนท้องถิ่น หน่วยงานอื่นของรัฐ หรือรัฐวิสาหกิจ
ให้ได้รับเงินค่าตอบแทนเพิ่มขึ้นอีกหนึ่งเท่าของอัตราค่าตอบแทนกรรมการที่ผู้นั้นมีสิทธิได้รับซึ่งกำหนดไว้ตามอัตราท้ายระเบียบนี้

หมวด ๒
ค่าใช้จ่ายในการสอบ

ข้อ ๙  ค่าใช้สถานที่สอบ
ให้เบิกจ่ายตามอัตราที่หน่วยงานให้บริการเรียกเก็บ  ทั้งนี้
ให้พิจารณาสถานที่ของทางราชการเป็นลำดับแรกก่อน
หากมีความจำเป็นต้องใช้สถานที่อื่นที่มิใช่ของทางราชการให้เลขาธิการพิจารณาตามที่เห็นสมควร

ข้อ ๑๐  ให้เลขาธิการพิจารณาอนุมัติให้เบิกจ่ายค่าอาหาร
อาหารว่าง และเครื่องดื่ม แก่กรรมการและเจ้าหน้าที่ดำเนินการสอบ
เท่าที่จำเป็นในการปฏิบัติงานที่ต้องกระทำต่อเนื่องกันตามหลักเกณฑ์และอัตราตามบัญชีท้ายระเบียบนี้

ข้อ ๑๑  หลักฐานและเอกสารการเบิกจ่ายเงินค่าตอบแทนและค่าใช้จ่ายในการสอบให้เป็นไปตามที่สำนักงานกำหนด

ประกาศ
ณ วันที่ ๕ มีนาคม พ.ศ. ๒๕๕๘
หัสวุฒิ
 วิฑิตวิริยกุล
ประธานศาลปกครองสูงสุด
ประธานกรรมการข้าราชการฝ่ายศาลปกครอง

[เอกสารแนบท้าย]

๑. บัญชีหมายเลข ๑ เงินค่าตอบแทนการสอบ ท้ายระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนและค่าใช้จ่ายในการสอบ พ.ศ. ๒๕๕๘
๒. บัญชีหมายเลข ๒ เงินค่าตอบแทนการสอบรับทุน
ท้ายระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนและค่าใช้จ่ายในการสอบ พ.ศ. ๒๕๕๘
๓. บัญชีหมายเลข ๓ เงินค่าตอบแทนเจ้าหน้าที่ดำเนินการสอบในวันประชุมออกข้อสอบและธงคำตอบ
และในวันสอบ ท้ายระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนและค่าใช้จ่ายในการสอบ พ.ศ. ๒๕๕๘
๔. บัญชีหมายเลข ๔ เงินค่าตอบแทนผู้ปฏิบัติงานสอบ
ท้ายระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนและค่าใช้จ่ายในการสอบ พ.ศ. ๒๕๕๘
๕. บัญชีหมายเลข ๕ ค่าอาหาร
ค่าอาหารว่าง และเครื่องดื่ม ท้ายระเบียบคณะกรรมการข้าราชการฝ่ายศาลปกครอง
ว่าด้วยเงินค่าตอบแทนและค่าใช้จ่ายในการสอบ พ.ศ. ๒๕๕๘

(ดูข้อมูลจากภาพกฎหมาย)

ปริยานุช/ผู้จัดทำ
๒๔ มีนาคม ๒๕๕๘

วันทิตา/ผู้ตรวจ
๒๔ เมษายน ๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๒๐ ก/หน้า ๘/๒๐ มีนาคม ๒๕๕๘